Document ID: 32019R1782

Reference:
25.10.2019
LT
Europos Sąjungos oficialusis leidinys
L 272/95
KOMISIJOS REGLAMENTAS (ES) 2019/1782
2019 m. spalio 1 d.
kuriuo pagal Europos Parlamento ir Tarybos direktyvą 2009/125/EB nustatomi išorinių maitinimo šaltinių ekologinio projektavimo reikalavimai ir panaikinamas Komisijos reglamentas (EB) Nr. 278/2009
(Tekstas svarbus EEE)
EUROPOS KOMISIJA,
atsižvelgdama į Sutarties dėl Europos Sąjungos veikimo 114 straipsnį,
atsižvelgdama į 2009 m. spalio 21 d. Europos Parlamento ir Tarybos direktyvą 2009/125/EB, nustatančią ekologinio projektavimo reikalavimų su energija susijusiems gaminiams nustatymo sistemą (1), ypač į jos 15 straipsnio 1 dalį,
kadangi:
(1)
vadovaudamasi Direktyva 2009/125/EB, Komisija turėtų nustatyti ekologinio projektavimo reikalavimus su energija susijusiems gaminiams, kurių pardavimo ir prekybos apimtis Sąjungoje yra didelė ir kurie aplinkai daro didelį poveikį, kurį galima gerokai sumažinti be pernelyg didelių išlaidų patobulinant konstrukciją;
(2)
taikant Direktyvos 2009/125/EB 16 straipsnio 1 dalį Komisijos sudarytame 2016–2019 m. ekologinio projektavimo darbo plane (Komisijos komunikate COM(2016) 773 (2)) nustatyti ekologinio projektavimo ir energijos vartojimo efektyvumo ženklinimo sistemos 2016–2019 m. darbo prioritetai. Ekologinio projektavimo darbo plane nurodytos su energija susijusių gaminių grupės, laikytinos prioritetinėmis atliekant parengiamuosius tyrimus ir vėliau priimant įgyvendinimo priemones, taip pat peržiūrint Komisijos reglamentą (EB) Nr. 278/2009 (3);
(3)
apskaičiuota, kad taikant Ekologinio projektavimo darbo plane numatytas priemones būtų galima iki 2030 m. sutaupyti daugiau kaip 260 TWh galutinės energijos per metus, o tai prilygsta išmetamųjų šiltnamio efektą sukeliančių dujų kiekio sumažinimui maždaug 100 mln. tonų. Viena iš Darbo plane išvardytų gaminių grupių – išoriniai maitinimo šaltiniai;
(4)
Komisija išorinių maitinimo šaltinių ekologinio projektavimo reikalavimus nustatė Reglamente (EB) Nr. 278/2009. Pagal šį reglamentą Komisija turėtų jį peržiūrėti atsižvelgdama į technologijų pažangą;
(5)
Komisija peržiūrėjo Reglamentą (EB) Nr. 278/2009 ir išnagrinėjo techninius, aplinkosauginius bei ekonominius išorinių maitinimo šaltinių aspektus ir naudotojų elgesį realiomis sąlygomis. Peržiūra atlikta glaudžiai bendradarbiaujant su Sąjungos ir trečiųjų valstybių suinteresuotaisiais subjektais ir suinteresuotosiomis šalimis. Peržiūros rezultatai paskelbti viešai ir pristatyti Konsultacijų forumui, įsteigtam pagal Direktyvos 2009/125/EB 18 straipsnį;
(6)
iš peržiūros tyrimo matyti, kad Sąjungos rinkai tiekiamas didelis išorinių maitinimo šaltinių kiekis, ir jame išdėstyta ekologinio projektavimo reikalavimų atnaujinimo ir pritaikymo prie technologijų pažangos nauda;
(7)
Sąjungos rinkai teikiama vis daugiau keleriopos išėjimo įtampos išorinių maitinimo šaltinių, kuriems Reglamentas (EB) Nr. 278/2009 netaikomas. Todėl juos reikėtų įtraukti į reglamento taikymo sritį, kad būtų užtikrintas papildomas energijos taupymas ir sudarytos vienodos sąlygos;
(8)
tikslinga reglamentą ir toliau taikyti išoriniams maitinimo šaltiniams, kurių išėjimo įtampa pritaikoma prie pagrindinės apkrovos;
(9)
ekologinio projektavimo reikalavimais turėtų būti suderintas išorinių maitinimo šaltinių energijos suvartojimas ir taip prisidėta prie vidaus rinkos veikimo. Jais taip pat turėtų būti pagerintas išorinių maitinimo šaltinių aplinkosauginis veiksmingumas. Apskaičiuota, kad iki 2030 m. per metus būtų sutaupoma 4,3 TWh galutinės energijos, t. y. 1,45 mln. tonų CO2 ekvivalentu, palyginti su padėtimi, kai papildomų priemonių nesiimama;
(10)
atitinkami gaminio parametrai turėtų būti matuojami patikimais, tiksliais ir atkuriamais metodais. Tuose metoduose turėtų būti atsižvelgiama į visuotinai pripažintus pažangiausius matavimo metodus, įskaitant Europos Parlamento ir Tarybos reglamento (ES) Nr. 1025/2012 (4) I priede išvardytų Europos standartizacijos organizacijų priimtus darniuosius standartus, jei jų yra;
(11)
pagal Direktyvos 2009/125/EB 8 straipsnį šiame reglamente turėtų būti nustatyta atitikties vertinimo tvarka;
(12)
kad būtų lengviau tikrinti atitiktį reikalavimams, gamintojai, importuotojai arba įgaliotieji atstovai turėtų Direktyvos 2009/125/EB IV ir V prieduose nurodytuose techniniuose dokumentuose pateikti informaciją, susijusią su šiame reglamente nustatytais reikalavimais;
(13)
be šiame reglamente nustatytų teisiškai privalomų reikalavimų, pagal Direktyvos 2009/125/EB I priedo 3 dalies 2 punktą turėtų būti nustatyti geriausių esamų technologijų etalonai, kad informacija apie gaminių, kuriems taikomas šis reglamentas, aplinkosauginį veiksmingumą per jų gyvavimo ciklą būtų plačiai ir lengvai prieinama;
(14)
peržiūrint šį reglamentą turėtų būti įvertintas jo nuostatų tinkamumas ir veiksmingumas siekiant jame nustatytų tikslų. Peržiūros terminas turėtų būti pakankamas, kad būtų galima įgyvendinti visas nuostatas ir jos padarytų poveikį rinkai;
(15)
todėl Reglamentas (EB) Nr. 278/2009 turėtų būti panaikintas;
(16)
šiame reglamente nustatytos priemonės atitinka pagal Direktyvos 2009/125/EB 19 straipsnio 1 dalį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1.   Šiuo reglamentu nustatomi ekologinio projektavimo reikalavimai, kuriuos turi atitikti išoriniai maitinimo šaltiniai, kad juos būtų galima pateikti rinkai ir pradėti naudoti.
2.   Šis reglamentas netaikomas:
a)
įtampos keitikliams;
b)
nenutrūkstamojo maitinimo šaltiniams;
c)
baterijų krovikliams be maitinimo funkcijos;
d)
apšvietimo prietaisų keitikliams;
e)
medicinos prietaisų išoriniams maitinimo šaltiniams;
f)
aktyviesiems maitinimo eternetu įrenginiams;
g)
autonominių prietaisų prijungiamiesiems stovams;
h)
išoriniams maitinimo šaltiniams, kurie pateikti rinkai iki 2025 m. balandžio 1 d. tik kaip identiško išorinio maitinimo šaltinio, pateikto rinkai iki 2020 m. balandžio 1 d., techninei priežiūrai būtina arba atsarginė dalis, su sąlyga, kad ant tos techninei priežiūrai būtinos arba atsarginės dalies arba jos pakuotės aiškiai nurodyta: „Išorinis maitinimo šaltinis, skirtas naudoti tik kaip [pagrindinę apkrovą sudarančio gaminio (-ių)] atsarginė dalis“.
2 straipsnis
Apibrėžtys
Šiame reglamente vartojamų terminų apibrėžtys:
1)
išorinis maitinimo šaltinis – įrenginys, atitinkantis visus šiuos kriterijus:
a)
suprojektuotas iš elektros tinklo tiekiamai kintamajai srovei (AC) paversti vienos ar keleriopos žemesnės įtampos nuolatine (DC) arba kintamąja srove;
b)
naudojamas su vienu arba daugiau atskirų įrenginių, sudarančių pagrindinę apkrovą;
c)
yra atskirame nuo pagrindinę apkrovą sudarančio įrenginio ar įrenginių fiziniame korpuse;
d)
su pagrindinę apkrovą sudarančiu įrenginiu ar įrenginiais yra sujungtas atjungiamosiomis arba nuolatinėmis kištukinėmis ir lizdinėmis elektrinėmis jungtimis, laidais, kabeliais ar kitomis instaliacijos priemonėmis;
e)
jo vardinė išėjimo galia yra ne didesnė kaip 250 vatų ir
f)
jis naudojamas su buitine ir biuro elektros ir elektronine įranga, nurodyta I priede;
2)
žemos įtampos išorinis maitinimo šaltinis – išorinis maitinimo šaltinis, kurio vardinė išėjimo įtampa mažesnė nei 6 voltai, o vardinė išėjimo srovė ne silpnesnė kaip 550 miliamperų;
3)
keleriopos išėjimo įtampos išorinis maitinimo šaltinis – išorinis maitinimo šaltinis, galintis kintamąją elektros tinklo įtampą tuo pačiu metu paversti daugiau kaip vieno dydžio žemesne nuolatine arba kintamąja išėjimo įtampa;
4)
įtampos keitiklis – įrenginys, 230 voltų elektros tinklo įtampą verčiantis panašių charakteristikų 110 voltų išėjimo įtampa;
5)
nenutrūkstamojo maitinimo šaltinis – įrenginys, automatiškai tiekiantis elektros energiją iš atsarginio šaltinio, kai elektros tinklo įtampa sumažėja iki nepriimtino lygio;
6)
baterijų kroviklis – įrenginys, per išvesties sąsają tiesiogiai jungiamas prie išimamosios baterijos;
7)
apšvietimo prietaisų keitiklis – išorinis maitinimo šaltinis, skirtas labai žemos įtampos šviesos šaltiniams;
8)
aktyvusis maitinimo per eternetą įrenginys – įrenginys, elektros tinklo įtampą verčiantis žemesne nuolatine išėjimo įtampa, turintis vieną ar daugiau eterneto įvadų ir (arba) vieną ar daugiau eterneto išvadų, tiekiantis energiją vienam ar keliems prie eterneto išvado (-ų) prijungtiems įrenginiams ir užtikrinantis vardinę išvado (-ų) įtampą tik standartizuota tvarka aptikęs suderinamų įrenginių;
9)
autonominių prietaisų prijungiamasis stovas – įrenginys, į kurį baterinis prietaisas, vykdantis užduotis judėdamas be naudotojo įsikišimo, dedamas baterijai įkrauti ir kuris gali kontroliuoti savarankiškus to prietaiso judesius;
10)
maitinimas iš elektros tinklo – elektros energijos tiekimas iš 230 (± 10 %) voltų 50 Hz kintamosios srovės tinklo;
11)
informacinių technologijų įranga – įranga, kurios pagrindinė funkcija – duomenų arba telekomunikacijos pranešimų įvedimas, saugojimas, rodymas, paieška, perdavimas, apdorojimas, perjungimas arba valdymas arba šių funkcijų derinys ir kurioje gali būti viena ar daugiau galinių jungčių, paprastai naudojamų informacijai perduoti;
12)
namų aplinka – aplinka, kurioje tikėtina, kad radijo ir televizijos transliacijų imtuvai bus naudojami ne didesniu kaip 10 m atstumu nuo aptariamos įrangos;
13)
vardinė išėjimo galia (PO) – gamintojo nurodyta didžiausioji išėjimo galia;
14)
būsena be apkrovos – būsena, kai išorinio maitinimo šaltinio įėja yra prijungta prie elektros tinklo, bet išėja neprijungta prie jokios pagrindinės apkrovos;
15)
aktyvioji veiksena – būsena, kai išorinio maitinimo šaltinio įėja yra prijungta prie elektros tinklo, o išėja – prie pagrindinės apkrovos;
16)
aktyviosios veiksenos efektyvumas – aktyviąja veiksena veikiančio išorinio maitinimo šaltinio atiduodamosios galios ir jai užtikrinti būtinos įėjimo galios santykis;
17)
vidutinis aktyviosios veiksenos efektyvumas – aktyviosios veiksenos efektyvumo esant 25 %, 50 %, 75 % ir 100 % vardinės išėjimo galios vidurkis;
18)
lygiavertis modelis – modelis, kurio techninės charakteristikos, susijusios su pateiktina technine informacija, yra tokios pačios, tačiau kurį tas pats gamintojas, importuotojas arba įgaliotasis atstovas rinkai pateikia arba pradeda naudoti kaip kitą modelį su skirtingu modelio žymeniu;
19)
modelio žymuo – paprastai raidinis skaitmeninis kodas, pagal kurį tam tikras gaminio modelis atskiriamas nuo kitų to paties prekės ženklo modelių ar to paties gamintojo importuotojo arba įgaliotojo atstovo naudojamo pavadinimo modelių.
3 straipsnis
Ekologinio projektavimo reikalavimai
II priede nustatyti ekologinio projektavimo reikalavimai taikomi nuo jame nurodytų datų.
4 straipsnis
Atitikties vertinimas
1.   Direktyvos 2009/125/EB 8 straipsnyje nurodyta atitikties vertinimo procedūra – tos direktyvos IV priede nustatyta projektavimo vidaus kontrolės sistema arba tos direktyvos V priede nustatyta valdymo sistema.
2.   Kad būtų galima įvertinti atitiktį pagal Direktyvos 2009/125/EB 8 straipsnį, techniniuose dokumentuose pateikiamos deklaruotos II priedo 2 punkto c papunktyje išvardytų parametrų vertės.
3.   Jei tam tikro modelio techniniuose dokumentuose pateikta informacija buvo gauta:
a)
remiantis kito gamintojo modeliu, turinčiu tokias pačias technines charakteristikas, susijusias su pateiktina technine informacija;
b)
apskaičiuojant remiantis konstrukcija arba ekstrapoliuojant kito to paties ar kito gamintojo modelio duomenis, arba abiem šiais būdais,
techniniuose dokumentuose pateikiami išsamūs tokio skaičiavimo duomenys ir rezultatai, gamintojų atliktas vertinimas skaičiavimo tikslumui patikrinti ir, kai tinkama, skirtingų gamintojų modelių tapatumo deklaracija.
Techniniuose dokumentuose pateikiamas visų lygiaverčių modelių sąrašas ir nurodomi modelių žymenys.
5 straipsnis
Rinkos priežiūros tikslais taikoma patikros procedūra
Atlikdamos Direktyvos 2009/125/EB 3 straipsnio 2 dalyje nurodytus rinkos priežiūros patikrinimus, valstybių narių institucijos taiko III priede išdėstytą patikros procedūrą.
6 straipsnis
Etalonai
Priimant šį reglamentą rinkoje esančių efektyviausių gaminių ir technologijų etalonai pateikiami IV priede.
7 straipsnis
Peržiūra
Komisija, atsižvelgdama į technologijų pažangą, iki 2022 m. lapkričio 14 d. peržiūri šį reglamentą ir tos peržiūros rezultatus, įskaitant, jei reikia, persvarstymo pasiūlymo projektą, pateikia Konsultacijų forumui.
Atliekant peržiūrą visų pirma vertinama: ar tikslinga nustatyti reikalavimą dėl mažiausio energijos vartojimo efektyvumo esant 10 % apkrovai; galimybės į reglamento taikymo sritį įtraukti belaidžius kroviklius, aktyviuosius maitinimo per eternetą įrenginius ir išorinius maitinimo šaltinius, skirtus elektros ir elektroninei buitinei ir biuro įrangai, neįtrauktai į I priedą; ir galimybės įtraukti reikalavimus, kuriais remiami žiedinės ekonomikos tikslai, įskaitant sąveikumo reikalavimą.
8 straipsnis
Panaikinimas
Reglamentas (EB) Nr. 278/2009 panaikinamas 2020 m. balandžio 1 d.
9 straipsnis
Įsigaliojimas ir taikymas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2020 m. balandžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2019 m. spalio 1 d.
Komisijos vardu
Pirmininkas
Jean-Claude JUNCKER
(1)  OL L 285, 2009 10 31, p. 10.
(2)  Komisijos komunikatas „2016–2019 m. Ekologinio projektavimo darbo planas“, COM(2016) 773 final, 2016 11 30.
(3)  2009 m. balandžio 6 d. Komisijos reglamentas (EB) Nr. 278/2009, kuriuo įgyvendinant Europos Parlamento ir Tarybos direktyvą 2005/32/EB nustatomi išorinių maitinimo šaltinių elektros energijos suvartojimo be apkrovos ir vidutinio efektyvumo aktyviuoju režimu ekologinio projektavimo reikalavimai (OL L 93, 2009 4 7, p. 3).
(4)  2012 m. spalio 25 d. Europos Parlamento ir Tarybos reglamentas (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL L 316, 2012 11 14, p. 12).
I PRIEDAS
Elektros ir elektroninės buitinės ir biuro įrangos sąrašas
1.
Buitiniai prietaisai:
—
maisto gaminimo ir kitokio maisto apdorojimo, gėrimų ruošimo, talpyklų ar pakuočių atidarymo ar sandarinimo, drabužių valymo ir priežiūros prietaisai,
—
plaukų kirpimo, džiovinimo, priežiūros, dantų valymo, skutimosi ir masažavimo prietaisai bei kiti kūno priežiūros prietaisai,
—
elektriniai peiliai,
—
svarstyklės,
—
rankiniai ir kitokie laikrodžiai bei laiko matavimo, rodymo ar fiksavimo įranga.
2.
Informacinių technologijų įranga, įskaitant kopijavimo ir spausdinimo įrangą bei televizorių priedėlius, skirta visų pirma naudoti namų aplinkoje.
3.
Vartotojų įranga:
—
radijo aparatai,
—
vaizdo kameros,
—
vaizdo įrašymo aparatai,
—
aukštos kokybės garso įrašymo aparatai,
—
garso stiprintuvai,
—
namų kino sistemos,
—
televizoriai,
—
muzikos instrumentai,
—
kita garso ar vaizdo įrašymo arba atkūrimo įranga, kurioje naudojami signalai ar kitos garso ir vaizdo perdavimo technologijos, išskyrus telekomunikacijas.
4.
Elektriniai ir elektroniniai žaislai, laisvalaikio ir sporto įranga:
—
elektriniai traukinukai ar lenktyninių automobilių komplektai,
—
žaidimų konsolės, įskaitant rankines žaidimų konsoles,
—
elektrinių ar elektroninių komponentų turinti sporto įranga,
—
kiti žaislai, laisvalaikio ir sporto įranga.
II PRIEDAS
Išorinių maitinimo šaltinių ekologinio projektavimo reikalavimai
1.   Energijos vartojimo efektyvumo reikalavimai
a)
Nuo 2020 m. balandžio 1 d. vartojamoji galia be apkrovos turi neviršyti šių verčių:
AC-AC maitinimo šaltiniai, išskyrus žemos įtampos ir keleriopos išėjimo įtampos išorinius maitinimo šaltinius
AC-DC maitinimo šaltiniai, išskyrus žemos įtampos ir keleriopos išėjimo įtampos išorinius maitinimo šaltinius
Žemos įtampos išoriniai maitinimo šaltiniai
Keleriopos išėjimo įtampos išoriniai maitinimo šaltiniai
PO ≤ 49,0 W
0,21 W
0,10 W
0,10 W
0,30 W
PO > 49,0 W
0,21 W
0,21 W
0,21 W
0,30 W
b)
Nuo 2020 m. balandžio 1 d. vidutinis aktyviosios veiksenos efektyvumas turi būti ne mažesnis už šias vertes:
AC-AC maitinimo šaltiniai, išskyrus žemos įtampos ir keleriopos išėjimo įtampos išorinius maitinimo šaltinius
AC-DC maitinimo šaltiniai, išskyrus žemos įtampos ir keleriopos išėjimo įtampos išorinius maitinimo šaltinius
Žemos įtampos išoriniai maitinimo šaltiniai
Keleriopos išėjimo įtampos išoriniai maitinimo šaltiniai
PO ≤ 1,0 W
0,5 × PO/1W+ 0,160
0,5 × PO/1W+ 0,160
0,517 × PO/1W+ 0,087
0,497 × PO/1W+ 0,067
1 W < PO ≤ 49,0 W
0,071 × ln(PO/1W) – 0,0014 × PO/1W+ 0,67
0,071 × ln(PO/1W) – 0,0014 × PO/1W+ 0,67
0,0834 × ln(PO/1W) – 0,0014 × Po/1W+ 0,609
0,075 × ln(PO/1W) + 0,561
PO > 49,0 W
0,880
0,880
0,870
0,860
2.   Informacijos reikalavimai:
a)
nuo 2020 m. balandžio 1 d. gaminio lentelėje pateikiama ši informacija:
Gaminio lentelėje pateikiama informacija
Vertė ir tikslumas
Vienetai
Pastabos
Išėjimo galia
X,X
W
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, nurodomi galimi išėjimo įtampos, išėjimo srovės ir išėjimo galios deriniai.
Išėjimo įtampa
X,X
V
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, nurodomi galimi išėjimo įtampos, išėjimo srovės ir išėjimo galios deriniai.
Išėjimo srovė
X,X
A
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, nurodomi galimi išėjimo įtampos, išėjimo srovės ir išėjimo galios deriniai.
b)
Nuo 2020 m. balandžio 1 d. galutiniams naudotojams skirtose naudojimo instrukcijose (kai taikoma) ir laisvai prieinamose gamintojų, importuotojų ar įgaliotųjų atstovų interneto svetainėse nurodyta tvarka pateikiama ši informacija:
Skelbiama informacija
Vertė ir tikslumas
Vienetai
Pastabos
Gamintojo pavadinimas arba prekės ženklas, komercinis registracijos numeris ir adresas
—
—
—
Modelio žymuo
—
—
—
Įėjimo įtampa
X
V
Nurodo gamintojas. Turi būti vertė arba intervalas.
Įėjimo kintamosios srovės dažnis
X
Hz
Nurodo gamintojas. Turi būti vertė arba intervalas.
Išėjimo įtampa
X,X
V
Vardinė išėjimo įtampa. Turi būti nurodyta, ar ji kintamosios, ar nuolatinės srovės.
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, skelbiami galimi išėjimo įtampos, išėjimo srovės ir išėjimo galios deriniai.
Išėjimo srovė
X,X
A
Vardinė išėjimo srovė.
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, skelbiami galimi išėjimo įtampos, išėjimo srovės ir išėjimo galios deriniai.
Išėjimo galia
X,X
W
Vardinė išėjimo galia.
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, skelbiami galimi išėjimo įtampos, išėjimo srovės ir išėjimo galios deriniai.
Vidutinis aktyviosios veiksenos efektyvumas
X,X
%
Gamintojo deklaruota vertė, apskaičiuota kaip efektyvumo 1–4 apkrovos sąlygomis aritmetinis vidurkis.
Tais atvejais, kai esant keleriopai išėjimo įtampai 1 apkrovos sąlyga deklaruojamas keleriopas vidutinis aktyviosios veiksenos efektyvumas, paskelbta vertė turi būti mažiausiai išėjimo įtampai deklaruotas vidutinis aktyviosios veiksenos efektyvumas.
Efektyvumas esant mažai apkrovai (10 %)
X,X
%
Gamintojo deklaruota vertė, apskaičiuota 5 apkrovos sąlyga.
Šis reikalavimas netaikomas išoriniams maitinimo šaltiniams, kurių vardinė išėjimo galia yra ne didesnė kaip 10 W.
Tais atvejais, kai esant keleriopai išėjimo įtampai 1 apkrovos sąlyga deklaruojamas keleriopas vidutinis aktyviosios veiksenos efektyvumas, paskelbta vertė turi būti mažiausiai išėjimo įtampai deklaruota vertė.
Vartojamoji galia be apkrovos
X,XX
W
Gamintojo deklaruota vertė, išmatuota 6 apkrovos sąlyga.
Atitinkamos apkrovos sąlygos:
Vardinės išėjimo srovės procentinė dalis:
1 apkrovos sąlyga
100 % ± 2 %
2 apkrovos sąlyga
75 % ± 2 %
3 apkrovos sąlyga
50 % ± 2 %
4 apkrovos sąlyga
25 % ± 2 %
5 apkrovos sąlyga
10 % ± 1 %
6 apkrovos sąlyga
0 % (be apkrovos)
c)
Nuo 2020 m. balandžio 1 d. atitikčiai įvertinti pagal 4 straipsnį techniniuose dokumentuose pateikiami šie duomenys:
1)
išorinių maitinimo šaltinių, kurių vardinė išėjimo galia yra didesnė kaip 10 vatų:
Nurodyta vertė
Aprašymas
Efektinė išėjimo srovė (mA)
Matuojama 1–5 apkrovos sąlygomis
Efektinė išėjimo įtampa (V)
Aktyvioji išėjimo galia (W)
Efektinė įėjimo įtampa (V)
Matuojama 1–6 apkrovos sąlygomis
Efektinė įėjimo galia (W)
Įėjimo srovės visuminis netiesinis iškreipis
Tikrasis galios faktorius
Vartojamoji galia (W)
Skaičiuojama 1–5 apkrovos sąlygomis, matuojama 6 apkrovos sąlyga
Aktyviosios veiksenos efektyvumas
Skaičiuojamas 1–5 apkrovos sąlygomis
Vidutinis aktyviosios veiksenos efektyvumas
Efektyvumo 1–4 apkrovos sąlygomis aritmetinis vidurkis
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, pateikiama atitinkama nurodyta kiekvieno matavimo vertė.
Atitinkamos apkrovos sąlygos nustatytos 2 punkto b papunktyje.
2)
išorinių maitinimo šaltinių, kurių vardinė išėjimo galia yra ne didesnė kaip 10 vatų:
Nurodyta vertė
Aprašymas
Efektinė išėjimo srovė (mA)
Matuojama 1–4 apkrovos sąlygomis
Efektinė išėjimo įtampa (V)
Aktyvioji išėjimo galia (W)
Efektinė įėjimo įtampa (V)
Matuojama 1–4 ir 6 apkrovos sąlygomis
Efektinė įėjimo galia (W)
Įėjimo srovės visuminis netiesinis iškreipis
Aktyviosios galios faktorius
Vartojamoji galia (W)
Skaičiuojama 1–4 apkrovos sąlygomis, matuojama 6 apkrovos sąlyga.
Aktyviosios veiksenos efektyvumas
Skaičiuojama 1–4 apkrovos sąlygomis
Vidutinis aktyviosios veiksenos efektyvumas
Efektyvumo 1–4 apkrovos sąlygomis aritmetinis vidurkis
Tais atvejais, kai matuojama daugiau kaip viena fizinė išėja arba daugiau kaip viena išėjimo įtampa 1 apkrovos sąlyga, pateikiama atitinkama nurodyta kiekvieno matavimo vertė.
Atitinkamos apkrovos sąlygos nustatytos 2 punkto b papunktyje.
3.   Matavimas ir skaičiavimas
Šio reglamento reikalavimų laikymosi ir patikros, ar laikomasi tų reikalavimų, tikslais matavimai ir skaičiavimai atliekami pagal darniuosius standartus, kurių numeriai paskelbti Europos Sąjungos oficialiajame leidinyje, arba taikant kitus patikimus, tikslius ir atkuriamus metodus, kuriuose atsižvelgiama į visuotinai pripažintus pažangiausius metodus.
III PRIEDAS
Rinkos priežiūros tikslais taikoma patikros procedūra
Šiame priede nustatytos leidžiamosios patikros nuokrypos yra susijusios tik su valstybių narių institucijų atliekama išmatuotų parametrų patikra; gamintojas, importuotojas arba įgaliotasis atstovas negali jų naudoti kaip leidžiamųjų nuokrypų nustatydamas techniniuose dokumentuose nurodomas vertes ir aiškindamas šias vertes, norėdamas įrodyti, kad gaminys atitinka reikalavimus, ar bet kokiomis priemonėmis nurodyti geresnius veikimo rodiklius.
Pagal Direktyvos 2009/125/EB 3 straipsnio 2 dalį tikrindamos gaminio modelio atitiktį šiame reglamente nustatytiems reikalavimams, valstybių narių institucijos šiame priede nurodytiems reikalavimams taiko toliau aprašytą procedūrą.
1.
Valstybių narių institucijos patikrina vieną modelio vienetą.
2.
Laikoma, kad modelis atitinka taikomus reikalavimus, jei:
a)
pagal Direktyvos 2009/125/EB IV priedo 2 punktą parengtuose techniniuose dokumentuose nurodytos vertės (deklaruojamos vertės) ir, jei taikytina, joms apskaičiuoti naudotos vertės nėra gamintojui, importuotojui arba įgaliotajam atstovui palankesnės už atitinkamų matavimų, atliktų pagal to punkto g papunktį, rezultatus, ir
b)
deklaruotos vertės atitinka visus šiame reglamente nustatytus reikalavimus, o gamintojo, importuotojo arba įgaliotojo atstovo paskelbtoje reikalaujamoje informacijoje apie gaminį nėra nurodyta jokių verčių, kurios gamintojui, importuotojui arba įgaliotajam atstovui būtų palankesnės už deklaruotas vertes, ir
c)
vertės, nustatytos valstybių narių institucijoms bandant modelio vienetą (per bandymą išmatuotos atitinkamų parametrų vertės ir remiantis šiais matavimo duomenimis apskaičiuotos vertės), atitinka 1 lentelėje nurodytas atitinkamas leidžiamąsias patikros nuokrypas, ir
d)
kai valstybės narės institucijos tikrina modelio vienetą, jis atitinka II priedo 2 punkto informacijos reikalavimus.
3.
Jei 2 punkto a, b arba c papunktyje nurodyti rezultatai nepasiekiami, laikoma, kad modelis ir visi lygiaverčiai modeliai neatitinka šio reglamento reikalavimų.
4.
Jei 2 punkto c papunktyje nurodytas rezultatas nepasiekiamas, valstybių narių institucijos atrenka ir išbando tris papildomus to paties modelio vienetus. Trys papildomi atrinkti vienetai gali būti ir vieno arba kelių skirtingų lygiaverčių modelių.
5.
Laikoma, kad modelis atitinka taikomus reikalavimus, jei verčių, nustatytų bandant šiuos tris vienetus, aritmetinis vidurkis atitinka 1 lentelėje nurodytas atitinkamas leidžiamąsias patikros nuokrypas.
6.
Jei 5 punkte nurodytas rezultatas nepasiekiamas, laikoma, kad modelis ir visi lygiaverčiai modeliai neatitinka šio reglamento reikalavimų.
7.
Pagal 3 arba 6 punktą priėmusios sprendimą dėl modelio neatitikties, valstybių narių institucijos nedelsdamos pateikia kitų valstybių narių institucijoms ir Komisijai visą susijusią informaciją.
Valstybių narių institucijos taiko II priede nustatytus matavimo ir skaičiavimo metodus.
Tikrindamos atitiktį šiame priede nurodytiems reikalavimams, valstybių narių institucijos taiko tik 1 lentelėje nustatytas leidžiamąsias patikros nuokrypas ir tik 1–7 punktuose aprašytą procedūrą. 1 lentelėje nurodytiems parametrams netaikoma jokių kitų leidžiamųjų nuokrypų, pvz., leidžiamųjų nuokrypų, nustatytų darniuosiuose standartuose ar bet kokio kito matavimo metodo apraše.
1 lentelė.
Leidžiamosios patikros nuokrypos
Parametrai
Leidžiamosios patikros nuokrypos
Būsena be apkrovos
Nustatyta vertė (*1) neviršija deklaruotos vertės daugiau kaip 0,01 W.
Aktyviosios veiksenos efektyvumas kiekviena taikoma apkrovos sąlyga
Nustatyta vertė (*1) nėra daugiau kaip 5 % mažesnė už deklaruotą vertę.
Vidutinis aktyviosios veiksenos efektyvumas
Nustatyta vertė (*1) nėra daugiau kaip 5 % mažesnė už deklaruotą vertę.
(*1)  Jeigu bandomi trys papildomi vienetai, kaip nurodyta 4 punkte, nustatyta vertė yra šių trijų papildomų vienetų nustatytų verčių aritmetinis vidurkis.
IV PRIEDAS
Orientaciniai etalonai
Įsigaliojant šiam reglamentui geriausia pagal energijos suvartojimą be apkrovos ir vidutinį aktyviosios veiksenos efektyvumą nustatyta rinkoje esanti išorinių maitinimo šaltinių technologija:
a)
Veiksena be apkrovos:
mažiausias be apkrovos veikiančių išorinių maitinimo šaltinių elektros energijos suvartojimas gali būti maždaug:
—
0,002 W, kai PO ≤ 49,0 W,
—
0,010 W, kai PO > 49,0 W.
b)
Vidutinis aktyviosios veiksenos efektyvumas:
didžiausias išorinių maitinimo šaltinių aktyviosios veiksenos efektyvumas gali būti maždaug:
—
0,767, kai PO ≤ 1,0 W,
—
0,905, kai 1,0 W < PO ≤ 49,0 W,
—
0,962, kai PO > 49,0 W.

Summary:
Išorinių maitinimo šaltinių ekologinio projektavimo reikalavimai
Išorinių maitinimo šaltinių ekologinio projektavimo reikalavimai
 
DOKUMENTAS, KURIO SANTRAUKA PATEIKIAMA:
Reglamentas (EC) 2019/1782, kuriuo nustatomi išorinių maitinimo šaltinių ekologinio projektavimo reikalavimai
KOKS ŠIO REGLAMENTO TIKSLAS?
Juo nustatomi ekologinio projektavimo* reikalavimai, taikomi pateikiant rinkai arba pradedant naudoti išorinius maitinimo šaltinius*.
PAGRINDINIAI ASPEKTAI
Šis reglamentas netaikomas:įtampos keitikliams;nenutrūkstamojo maitinimo šaltiniams;baterijų krovikliams be maitinimo funkcijos;apšvietimo prietaisų keitikliams;medicinos prietaisų išoriniams maitinimo šaltiniams;aktyviesiems maitinimo eternetu įrenginiams;autonominių prietaisų prijungiamiesiems stovams;išoriniams maitinimo šaltiniams, kurie pateikti rinkai iki 2025 m. balandžio 1 d. tik kaip identiško išorinio maitinimo šaltinio, pateikto rinkai iki 2020 m. balandžio 1 d., techninei priežiūrai būtina arba atsarginė dalis. Šie ekologinio projektavimo reikalavimai numatyti II priede. Šiame reglamente numatyta atitikties vertinimo procedūra, o II priedo 3 punkte nustatytas taikytinas matavimo metodas ir skaičiavimai. Atlikdamos rinkos priežiūros patikrinimus, nacionalinės institucijos taiko patikros procedūras, nustatytas III priede. IV priede nustatomi orientaciniai etalonai rinkoje esantiems efektyviausiems gaminiams ir technologijoms. Europos Komisija turi peržiūrėti šį reglamentą atsižvelgdama į technologijų pažangą ir pateikti savo išvadas, įskaitant, jei reikia, persvarstymo pasiūlymo projektą, iki 2022 m. lapkričio 14 d.
NUO KADA TAIKOMAS ŠIS REGLAMENTAS?
Reglamentas taikomas nuo 2020 m. balandžio 1 d. ir juo nuo šios dienos panaikinamas Reglamentas (EB) Nr. 278/2009.
KONTEKSTAS
Direktyva 2009/125/EB sukuriama ekologinio projektavimo reikalavimų su energija susijusiems gaminiams nustatymo sistema. Komisija turi nustatyti juos gaminiams, kurių pardavimo ir prekybos ES apimtis yra didelė ir kurie turi pastebimą poveikį aplinkai.
Daugiau informacijos žr.:Išorinių maitinimo šaltinių ekologinio projektavimo reikalavimai (Europos Komisija) Naujų ekologinio projektavimo priemonių paaiškinimas (Europos Komisija); Apie energijos vartojimo efektyvumo etiketę ir ekologinį projektavimą – energijos taupymas (Europos Komisija).
SVARBIAUSIOS SĄVOKOS
Ekologinis projektavimas – politika, kuria gerinamas, taikant geresnį projektavimą, gaminių aplinkosauginis veiksmingumas per visą jų būvio ciklą, ypač jų energijos vartojimo efektyvumas.
Išoriniai maitinimo šaltiniai – įrenginys, atitinkantis visus šiuos kriterijus:suprojektuotas iš elektros tinklo tiekiamai kintamajai srovei (AC) paversti vienos ar keleriopos žemesnės įtampos nuolatine (DC) arba kintamąja srove;naudojamas su vienu arba daugiau atskirų įrenginių, sudarančių pagrindinę apkrovą;yra atskirame nuo pagrindinę apkrovą sudarančio įrenginio ar įrenginių fiziniame korpuse;su pagrindinę apkrovą sudarančiu įrenginiu ar įrenginiais yra sujungtas atjungiamosiomis arba nuolatinėmis kištukinėmis ir lizdinėmis elektrinėmis jungtimis, laidais, kabeliais ar kitomis instaliacijos priemonėmis;jo vardinė išėjimo galia yra ne didesnė kaip 250 vatų; irjis naudojamas su buitine ir biuro elektros ir elektronine įranga, nurodyta I priede.
PAGRINDINIS DOKUMENTAS
2019 m. spalio 1 d. Komisijos reglamentas (ES) 2019/1782, kuriuo pagal Europos Parlamento ir Tarybos direktyvą 2009/125/EB nustatomi išorinių maitinimo šaltinių ekologinio projektavimo reikalavimai ir panaikinamas Komisijos reglamentas (EB) Nr. 278/2009 (OL L 272, 2019 10 25, p. 95–106)
SUSIJĘ DOKUMENTAI
2009 m. spalio 21 d. Europos Parlamento ir Tarybos direktyva 2009/125/EB, nustatanti ekologinio projektavimo reikalavimų su energija susijusiems gaminiams nustatymo sistemą (OL L 285, 2009 10 31, p. 10–35)
Paskesni Direktyvos 2009/125/EB daliniai pakeitimai buvo įterpti į pradinį tekstą. Ši konsoliduota versija yra skirta tik informacijai.
paskutinis atnaujinimas 29.01.2020